钦定古今图书集成/明伦汇编/官常典/第755卷 > 徐道兴 罗国𤩽 焦润生 张朝纲〈子耀〉
## 钦定古今图书集成/明伦汇编/官常典/第755卷 > 徐道兴 罗国𤩽 焦润生 张朝纲〈子耀〉

按《明外史忠义传》：“徐道与，睢州人。崇祯末，官云南都
司经历，署师宗州事，廉洁爱民。孙可望等入云南，破
曲靖，巡按罗国𤩽方按部其地，与知府焦润生被执。
可望欲降，国𤩽不屈，携至昆明，自焚死。润生亦不屈
死。道兴见贼逼，集士民谕之曰：‘力薄兵寡，不能抗贼，
吾死，分也。若等可速去’。士民请偕行，厉声曰：‘封疆之
臣死封疆，吾将安之’！”言讫，须眉奋张，众洒泣而出。舍
中止一仆，出白金二锭授之曰：“此俸金也，一以赐汝，
一买棺殓我。”仆大哭，请从死。道兴曰：“尔不去，谁收吾
骨？”仆叩头号泣，乃去。及贼入署，道兴大骂。贼令出迎
其将，道兴掷酒杯击之曰：“吾朝廷命吏，肯从贼求活
邪！”骂不绝口，遂被杀。国𤩽，嘉定州人。崇祯十六年进
士。润生，修撰竑子，见《竑传》。同时张朝纲，广通人，由贡
生授浑源州同知，解职归。可望等兵至，谓其妻冯曰：
“曾受国恩，何颜对贼？”两人并缢死。子诸生耀葬亲讫，
亦缢死。